CELEX: 32019R2148
Language: ro
Date: 2019-12-13 00:00:00
Title: Regulamentul de punere în aplicare (UE) 2019/2148 al Comisiei din 13 decembrie 2019 privind normele specifice referitoare la eliberarea plantelor, a produselor vegetale și a altor obiecte din stațiile de carantină și instalațiile de izolare în conformitate cu Regulamentul (UE) 2016/2031 al Parlamentului European și al Consiliului

16.12.2019   
               
               
                  RO
               
               
                  Jurnalul Oficial al Uniunii Europene
               
               
                  L 325/156
               
            
         REGULAMENTUL DE PUNERE ÎN APLICARE (UE) 2019/2148 AL COMISIEI
         din 13 decembrie 2019
         privind normele specifice referitoare la eliberarea plantelor, a produselor vegetale și a altor obiecte din stațiile de carantină și instalațiile de izolare în conformitate cu Regulamentul (UE) 2016/2031 al Parlamentului European și al Consiliului
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) 2016/2031 al Parlamentului European și al Consiliului din 26 octombrie 2016 privind măsurile de protecție împotriva organismelor dăunătoare plantelor, de modificare a Regulamentelor (UE) nr. 228/2013, (UE) nr. 652/2014 și (UE) nr. 1143/2014 ale Parlamentului European și ale Consiliului și de abrogare a Directivelor 69/464/CEE, 74/647/CEE, 93/85/CEE, 98/57/CE, 2000/29/CE, 2006/91/CE și 2007/33/CE ale Consiliului (1), în special articolul 64 alineatul (3),
         întrucât:
         
                     (1)
                  
                  
                     Articolul 64 din Regulamentul (UE) 2016/2031 stabilește normele generale pentru eliberarea plantelor, a produselor vegetale și a altor obiecte din stațiile de carantină și instalațiile de izolare și abilitează Comisia să stabilească norme specifice în acest sens.
                  
               
                     (2)
                  
                  
                     În conformitate cu regulamentul menționat, plantele, produsele vegetale sau alte obiecte care fac obiectul măsurilor adoptate în temeiul articolului 30 alineatul (1) sau care figurează pe listele întocmite în temeiul articolului 40 alineatele (2) și (3), al articolului 41 alineatele (2) și (3), al articolului 42 alineatele (2) și (3), al articolului 48 alineatul (1), al articolului 49 alineatul (1), al articolului 53 alineatele (2) și (3) și al articolului 54 alineatele (2) și (3) din regulamentul respectiv (denumite în continuare „materialul specificat”) ar putea prezenta un risc fitosanitar în Uniune. Prin urmare, prezentul regulament de punere în aplicare trebuie să stabilească cerințele pentru eliberarea în siguranță a materialului specificat din stațiile de carantină și instalațiile de izolare.
                  
               
                     (3)
                  
                  
                     Trebuie să se asigure faptul că materialul specificat poate fi eliberat din stațiile de carantină și instalațiile de izolare numai dacă a fost ținut, fără întrerupere, în stațiile de carantină sau în instalațiile de izolare aprobate în temeiul cerințelor prevăzute la articolele 61 și 62 din Regulamentul (UE) 2016/2031 și a fost găsit indemn de organisme dăunătoare de carantină pentru Uniune, de organisme dăunătoare de carantină pentru zone protejate și de organisme dăunătoare care intră sub incidența măsurilor adoptate în temeiul articolului 30 alineatul (1) din regulamentul respectiv. De asemenea, trebuie să se precizeze că, în acest scop, au fost aplicate metodele adecvate în sensul articolului 34 din Regulamentul (UE) 2017/625 al Parlamentului European și al Consiliului (2), pentru a asigura punerea în aplicare cât mai eficientă a acestei cerințe.
                  
               
                     (4)
                  
                  
                     Întrucât Regulamentul (UE) 2016/2031 se aplică de la 14 decembrie 2019 și pentru a asigura o aplicare consecventă a tuturor normelor privind organismele dăunătoare plantelor, prezentul regulament trebuie să se aplice de la aceeași dată. Așadar, prezentul regulament trebuie să intre în vigoare în a treia zi de la data publicării în Jurnalul Oficial al Uniunii Europene.
                  
               
                     (5)
                  
                  
                     Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,
                  
               ADOPTĂ PREZENTUL REGULAMENT:
         
            Articolul 1
            Domeniul de aplicare
            Prezentul regulament stabilește norme specifice privind eliberarea din stațiile de carantină și instalațiile de izolare a materialului specificat.
         
         
            Articolul 2
            Definiții
            În sensul prezentului regulament, se aplică următoarele definiții:
            
                        (a)
                     
                     
                        „material specificat” înseamnă plantele, produsele vegetale sau alte obiecte care fac obiectul măsurilor adoptate în temeiul articolului 30 alineatul (1) din Regulamentul (UE) 2016/2031 sau care sunt incluse pe listele întocmite în temeiul articolului 40 alineatul (2) și alineatul (3), al articolului 41 alineatul (2) și alineatul (3), al articolului 42 alineatul (2) și alineatul (3), al articolului 48 alineatul (1), al articolului 49 alineatul (1), al articolului 53 alineatul (2) și alineatul (3), precum și al articolului 54 alineatul (2) și alineatul (3) din regulamentul respectiv;
                     
                  
                        (b)
                     
                     
                        „organisme dăunătoare specificate” înseamnă organismele dăunătoare la care materialul specificat este susceptibil să fie sensibil și care aparțin uneia dintre următoarele categorii:
                        
                                    (i)
                                 
                                 
                                    organismele dăunătoare de carantină pentru Uniune care figurează în lista stabilită în temeiul articolului 5 din Regulamentul (UE) 2016/2031;
                                 
                              
                                    (ii)
                                 
                                 
                                    organismele dăunătoare care fac obiectul măsurilor adoptate în temeiul articolului 30 alineatul (1) din regulamentul respectiv;
                                 
                              
                                    (iii)
                                 
                                 
                                    organismele dăunătoare de carantină pentru zone protejate care figurează în lista stabilită în temeiul articolului 32 alineatul (3) din regulamentul respectiv;
                                 
                              
                  
                        (c)
                     
                     
                        „metode” înseamnă toate metodele în sensul articolului 34 din Regulamentul (UE) 2017/625.
                     
                  
         
            Articolul 3
            Cerințe pentru eliberarea materialului specificat
            Materialul specificat poate fi eliberat din stațiile de carantină și instalațiile de izolare desemnate de statele membre în temeiul articolului 60 din Regulamentul (UE) 2016/2031 numai dacă îndeplinește următoarele condiții:
            
                        (a)
                     
                     
                        a fost păstrat în stațiile de carantină sau în instalațiile de izolare aprobate numai în conformitate cu cerințele prevăzute la articolele 61 și 62 din Regulamentul (UE) 2016/2031;
                     
                  
                        (b)
                     
                     
                        a fost găsit indemn de organisme dăunătoare specificate, în conformitate cu articolul 4 din prezentul regulament.
                     
                  
         
            Articolul 4
            Metode de detectare a organismelor dăunătoare specificate pe materialul specificat
            
               (1)   Materialul specificat trebuie să fie inspectat vizual și, după caz, în funcție de biologia materialului și a dăunătorilor, trebuie să fie eșantionat și testat cu ajutorul unor metode adecvate pentru a detecta prezența organismelor dăunătoare specificate. Inspecția, prelevarea de probe și testarea se efectuează la momentele adecvate și se efectuează pe durata necesară detectării acestor dăunători.
            
            
               (2)   În plus față de cerințele de la alineatul (1), plantele destinate plantării se păstrează sub supravegherea oficială a autorităților competente pe toată durata necesară în funcție de biologia plantelor, în condiții care să permită detectarea prezenței organismelor dăunătoare specificate sau a unor infecții latente sau asimptomatice ale acestor dăunători și utilizând metode adecvate în acest scop.
            
         
         
            Articolul 5
            Intrarea în vigoare și aplicarea
            Prezentul regulament intră în vigoare în a treia zi de la data publicării în Jurnalul Oficial al Uniunii Europene.
            Acesta se aplică de la 14 decembrie 2019.
         
         
            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 13 decembrie 2019.
            
               
                  Pentru Comisie
               
               
                  Președintele
               
               Ursula VON DER LEYEN
            
         
         
            (1)  JO L 317, 23.11.2016, p. 4.
         
            (2)  Regulamentul (UE) 2017/625 al Parlamentului European și al Consiliului din 15 martie 2017 privind controalele oficiale și alte activități oficiale efectuate pentru a asigura aplicarea legislației privind alimentele și furajele, a normelor privind sănătatea și bunăstarea animalelor, sănătatea plantelor și produsele de protecție a plantelor, de modificare a Regulamentelor (CE) nr. 999/2001, (CE) nr. 396/2005, (CE) nr. 1069/2009, (CE) nr. 1107/2009, (UE) nr. 1151/2012, (UE) nr. 652/2014, (UE) 2016/429 și (UE) 2016/2031 ale Parlamentului European și ale Consiliului, a Regulamentelor (CE) nr. 1/2005 și (CE) nr. 1099/2009 ale Consiliului și a Directivelor 98/58/CE, 1999/74/CE, 2007/43/CE, 2008/119/CE și 2008/120/CE ale Consiliului și de abrogare a Regulamentelor (CE) nr. 854/2004 și (CE) nr. 882/2004 ale Parlamentului European și ale Consiliului, precum și a Directivelor 89/608/CEE, 89/662/CEE, 90/425/CEE, 91/496/CEE, 96/23/CE, 96/93/CE și 97/78/CE ale Consiliului și a Deciziei 92/438/CEE a Consiliului (Regulamentul privind controalele oficiale) (JO L 95, 7.4.2017, p. 1).